**Pamflet pentru abundența florilor**

*Lorena Craia*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ce flori esenţiale mi-ai adus,

Iubitul meu, pe soclu roz-bombon.

Aproape că le-aş pune papion.

Cred că iubirea noastră-i dar de Sus!

Ţi-aş da să guşti puţin dintr-o cianură,

Adusă de departe, de prin Vest,

Acum că primăvara-i în protest

Cu toporaşii morţi de la căldură.

Cum e la tine-acolo, este cald?

Eu, ca în orice zi, pe inorog,

Alerg să te zăresc zâmbind! Mă rog...

Aş vrea să spun ceva şi de smarald,

Şi de petunii. Stai, alea nu-s toamna?

Cine mai ştie?! Flori sunt peste tot!

Şi nu mai pot cu-atâția fluturi! Pot

Să fiu o zână şi să fac pe doamna!

Ah, „doamna”, da! E rima fericită

Cu „toamna”, care-i nearticulat

Şi obosind îți spun, am terminat

De curăţat o sită găurită.

E toamnă iar, pardon, e primăvară!

Şi fluturi, ah! Câți fluturi mă cuprind

Pe gât, pe ochi! Ai să mă vezi murind,

Căci primăvara asta mă omoară!

1 martie 2017, Constanţa